Varnių regioninis parkas

Varnių regioninis parkas – regioninis parkas vakarų Lietuvoje. Parko teritorija užima 33732 ha., buferinės apsaugos zona – 18484 ha. Direkcija Ožtakių kaime Dumbrių g. 3. Įsteigtas 1992 m. rugsėjo 24 d., siekiant išsaugoti Žemaičių centrinio ežeruoto kalvyno kraštovaizdį, jo gamtinę ekosistemą ir kultūros paveldo vertybes.

 Gamtos vertybės 

Įspūdingas Žemaičių aukštumos kraštovaizdis su Medvėgalio (234 m), Aukštagirės, Gaudkalnio, Moteraičio, Sprūdės kalnais, raiškiais plokščiakalvių kompleksais. Didžiausiame Žemaitijos natūraliame ežere Lūksto ežere randama gintaro, o netoli telkšo Debesnų pelkė, su kurios vertybėmis galima susipažinti botaniniame take. Varnių duburyje tyvuliuojantys Paršežerio, Biržulio ir Stervo ežerai bei pelkynai yra vienos vertingiausių teritorijų paukščiams Lietuvoje.

Parkas pasižymi kalkingomis žemapelkėmis su labai retomis augalų rūšimis ir jų bendrijomis. Nereti juodieji apolonai, spalvingi machaonai randami natūraliose pievose.

 Kultūros paveldas 
miniatiūra|220px|right|Sakelių mauzoliejus prie Pavandenės

Pabiržulio archeologiniame draustinyje saugomas akmens amžiaus stovyklaviečių kompleksas, Alkakalnio ir Donkalnio alkavietės. Daug kovų su kryžiuočiais mena Vembūtų, Burbiškių, Bilionių, Moteraičio, Sprūdės, Medvėgalio kalnai ir piliakalniai, Kūjainių medgrinda, Sietuvos, Lūksto ir Medvėgalio kūlgrindos. Vertingi parke esantys senosios architektūros paminklai – daug koplytėlių, kapinynai, Požerės miestelio medinė bažnyčia. Varniuose yra seniausia Žemaitijoje bažnyčia, kunigų seminarijos rūmai, M. Valančiaus gyvenimo ir kūrybos vietos. Pavandenės miestelyje stovi puiki Šv. Onos bažnyčia. Ant Gludo ežero kranto yra įdomi Sakelių kapavietė – mauzoliejus.

 Laisvalaikis ir pramogos 

Parke yra puikios sąlygos žvejybai, prie Lūksto ir Paršežerio įrengtos stovyklavietės, apsistoti galima ir „Lūkstas Rest Park“ poilsiavietėje. Parengti maršrutai pėstiesiems, dviratininkams ir vandens turistams. Vasarą Lūksto pakrantėse gausu pramoginių renginių.

Galima keliauti nuo vienos prie kitos didžiosios kalvos ar piliakalnio: Bilionių, Medvėgalio, Burbiškių, Moteraičio, Sprūdės, Šatrijos. Nuo jų atsiveria puikus žemaičių kalvyno kraštovaizdis su miškais, pelkėmis ir ežerais bei žvilgančiais bažnyčių bokštais. Ant vienos iš kalvų ties Bilionimis įrengta Aukštagirės slidinėjimo trasa, skirta kalnų slidininkams. Parkas garsėja plačiu Lūksto ežeru, kuriame galima buriuoti.

Švenčiamos Užgavėnės, vyksta „Bliuzo naktys“, „Laužų sąšauka ant piliakalnių“.

 Regioninio parko draustinių sąrašas 

 Bilionių kraštovaizdžio draustinis
 Biržuvėnų kraštovaizdžio draustinis
 Girgždūtės kraštovaizdžio draustinis
 Medvėgalio kraštovaizdžio draustinis
 Pavandenės kraštovaizdžio draustinis
 Sietuvos kraštovaizdžio draustinis
 Šatrijos kraštovaizdžio draustinis
 Vembūtų kraštovaizdžio draustinis
 Žąsūgalos kraštovaizdžio draustinis
 Apvaršuvos geomorfologinis draustinis
 Aukštagirės geomorfologinis draustinis
 Bėkšvės geomorfologinis draustinis
 Drujos geomorfologinis draustinis
 Jaušaičių geomorfologinis draustinis
 Kietkalnio geomorfologinis draustinis
 Medvalakio geomorfologinis draustinis
 Spingės geomorfologinis draustinis
 Žiograkalnio geomorfologinis draustinis
 Pagirgždūčio pedologinis draustinis
 Lūksto hidrografinis draustinis
 Minijos ištakų hidrografinis draustinis
 Ventos ištakų hidrografinis draustinis
 Virvytės hidrografinis draustinis
 Dubulio botaninis draustinis
 Biržulio botaninis-zoologinis draustinis
 Ankantų telmologinis draustinis
 Baltežerio telmologinis draustinis
 Debesnų telmologinis draustinis
 Kauklių telmologinis draustinis
 Sydeklio telmologinis draustinis
 Pabiržulio archeologinis draustinis
 Luokės urbanistinis draustinis
 Varnių urbanistinis draustinis
</div>

Taip pat yra Stervo gamtinis rezervatas.

 Šaltiniai 

 Nuorodos 
 Parko svetainė